La Calisto
La Calisto er en opera af Francesco Cavalli, der består af en prolog og tre akter. Librettisten Giovanni Faustini (1615-1651), der især er kendt for sit samarbejde med Cavalli, har baseret sin tekst på den græske myte om nymfen Kallisto og Metamorfoserne af Ovid (2. bog).
La Calisto blev uropført i Venedig i 1651 og taget af plakaten efter kun 11 opførelser. Men i vore dage har operaen fået sin retmæssige plads på barokopera-repertoiret, især efter dirigenten og musikforskeren Raymond Leppards genoplivning af den ved Glyndebourne-festivalen i 1970.